P9_TA(2022)0100

ΠΔΠ 2021-2027: καταπολέμηση των ολιγαρχικών δομών, προστασία των κονδυλίων της ΕΕ από την απάτη και την σύγκρουση συμφερόντων

Ψήφισμα του Ευρωπαϊκού Κοινοβουλίου της 24ης Μαρτίου 2022 σχετικά με το ΠΔΠ 2021-2027: καταπολέμηση των ολιγαρχικών δομών, προστασία των κονδυλίων της ΕΕ από απάτες και συγκρούσεις συμφερόντων (2020/2126(INI))

(2022/C 361/02)

Το Ευρωπαϊκό Κοινοβούλιο,

— έχοντας υπόψη τον κανονισμό (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (1) («κανονισμός ΠΔΠ»),

— έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (2) («κανονισμός ΜΑΑ»),

— έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (3) («δημοσιονομικός κανονισμός»),

— έχοντας υπόψη τον κανονισμό (ΕΕ, Ευρατόμ) 2020/2092 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020, περί γενικού καθεστώτος αιρεσιμότητος για την προστασία του προϋπολογισμού της Ένωσης (4) («κανονισμός περί αιρεσιμότητος»),

— έχοντας υπόψη την οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (5) («οδηγία ΠΟΣ»),

— έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (6) («κανονισμός EPPO»),

— έχοντας υπόψη την έκθεση της Επιτροπής, της 20ής Σεπτεμβρίου 2021, με τίτλο «32η ετήσια έκθεση για την προστασία των οικονομικών συμφερόντων της Ευρωπαϊκής Ένωσης και την καταπολέμηση της απάτης — 2020» (COM(2021)0578),

— έχοντας υπόψη την ανακοίνωση της Επιτροπής, της 20ής Ιουλίου 2021, με τίτλο «Έκθεση του 2021 για το κράτος δικαίου — Η κατάσταση του κράτους δικαίου στην Ευρωπαϊκή Ένωση» (COM(2021)0700),

— έχοντας υπόψη την ανακοίνωση της Επιτροπής, της 7ης Απριλίου 2021, όσον αφορά τις κατευθυντήριες γραμμές για την αποφυγή και τη διαχείριση συγκρούσεων συμφερόντων στο πλαίσιο του δημοσιονομικού κανονισμού («οι κατευθυντήριες γραμμές για τις συγκρούσεις συμφερόντων») (C(2021)2119),

— έχοντας υπόψη την ειδική έκθεση αριθ. 06/2019 του Ελεγκτικού Συνεδρίου, της 16ης Μαΐου 2019, με τίτλο «Καταπολέμηση της απάτης στο πλαίσιο των δαπανών της ΕΕ για τη συνοχή: οι διαχειριστικές αρχές πρέπει να ενισχύσουν τον εντοπισμό, την αντιμετώπιση και τον συντονισμό»,

— έχοντας υπόψη την ετήσια έκθεση για το 2020 της Ευρωπαϊκής Υπηρεσίας Καταπολέμησης της Απάτης (OLAF),

— έχοντας υπόψη τη διοργανική συμφωνία της 16ης Δεκεμβρίου 2020 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση, καθώς και τους νέους ιδίους πόρους, συμπεριλαμβανομένου ενός οδικού χάρτη για την εισαγωγή νέων ιδίων πόρων (7),

— έχοντας υπόψη το ψήφισμά του της 17ης Δεκεμβρίου 2020 σχετικά με το πολυετές δημοσιονομικό πλαίσιο 2021-2027, τη διοργανική συμφωνία, το μέσο ανάκαμψης της ΕΕ και τον κανονισμό για το κράτος δικαίου (8),

— έχοντας υπόψη την από 2ας Δεκεμβρίου 2021 γνωμοδότηση του γενικού εισαγγελέα στην υπόθεση C-156/21, Ουγγαρία κατά Κοινοβουλίου και Συμβουλίου, και στην υπόθεση C-157/21, Πολωνία κατά Κοινοβουλίου και Συμβουλίου (9),

— έχοντας υπόψη τα ψηφίσματά του, της 13ης Δεκεμβρίου 2018 με θέμα τις συγκρούσεις συμφερόντων και την προστασία του προϋπολογισμού της ΕΕ στην Τσεχική Δημοκρατία (10), της 19ης Ιουνίου 2020 με θέμα την επανέναρξη της έρευνας σχετικά με τις κατηγορίες εις βάρος του πρωθυπουργού της Τσεχικής Δημοκρατίας για κατάχρηση κονδυλίων της ΕΕ και πιθανές συγκρούσεις συμφερόντων (11), και της 10ης Ιουνίου 2021 με θέμα τη σύγκρουση συμφερόντων του Πρωθυπουργού της Τσεχικής Δημοκρατίας (12),

— έχοντας υπόψη τα ψηφίσματά του, της 8ης Οκτωβρίου 2020 σχετικά με το κράτος δικαίου και τα θεμελιώδη δικαιώματα στη Βουλγαρία (13), της 29ης Απριλίου 2021 σχετικά με τη δολοφονία της Daphne Caruana Galizia και το κράτος δικαίου στη Μάλτα (14), της 8ης Ιουλίου 2021 σχετικά με τις παραβιάσεις του ενωσιακού δικαίου και των δικαιωμάτων των πολιτών ΛΟΑΤΚΙ στην Ουγγαρία ως απόρροια των νομοθετικών αλλαγών που εγκρίθηκαν από το Ουγγρικό Κοινοβούλιο (15), και της 21ης Οκτωβρίου 2021 σχετικά με την κρίση του κράτους δικαίου στην Πολωνία και την υπεροχή του δικαίου της ΕΕ (16),

— έχοντας υπόψη το ψήφισμά του της 25ης Μαρτίου 2021 σχετικά με την εφαρμογή του κανονισμού (ΕΕ, Ευρατόμ) 2020/2092, μηχανισμός αιρεσιμότητας για το κράτος δικαίου (17),

— έχοντας υπόψη το ψήφισμά του της 10ης Ιουνίου 2021 σχετικά με την κατάσταση του κράτους δικαίου στην Ευρωπαϊκή Ένωση και την εφαρμογή του κανονισμού (ΕΕ, Ευρατόμ) 2020/2092 περί αιρεσιμότητος (18),

— έχοντας υπόψη το ψήφισμά του της 21ης Οκτωβρίου 2021 με τίτλο «Pandora Papers: επιπτώσεις στις προσπάθειες για καταπολέμηση της νομιμοποίησης εσόδων από παράνομες δραστηριότητες, της φοροαποφυγής και της φοροδιαφυγής» (19),

— έχοντας υπόψη τις προηγούμενες αποφάσεις και τα προηγούμενα ψηφίσματά του σχετικά με τη χορήγηση απαλλαγής στην Επιτροπή για τα έτη 2014, 2015, 2016, 2017, 2018 και 2019,

— έχοντας υπόψη την μελέτη, της 20ής Μαΐου 2021, που ζητήθηκε από την Επιτροπή του για τον Έλεγχο του Προϋπολογισμού, με τίτλο «The Largest 50 Beneficiaries in each EU Member State of CAP and Cohesion Funds» (Οι μεγαλύτεροι 50 δικαιούχοι σε κάθε κράτος μέλος της ΕΕ στο πλαίσιο της ΚΓΠ και των ταμείων συνοχής),

— έχοντας υπόψη το άρθρο 54 του Κανονισμού,

— έχοντας υπόψη τη γνωμοδότηση της Επιτροπής Γεωργίας και Ανάπτυξης της Υπαίθρου,

— έχοντας υπόψη την έκθεση της Επιτροπής Ελέγχου του Προϋπολογισμού (A9-0039/2022),

Α. λαμβάνοντας υπόψη ότι οι αρμόδιες για τον προϋπολογισμό αρχές ενέκριναν τη δέσμη για το ΠΔΠ 2021-2027 που, μαζί με το μέσο ανάκαμψης NextGenerationEU, ανέρχεται στο πρωτοφανές ποσό των 1,8 τρισεκατομμυρίων EUR συνολικά για τη στήριξη της ανάκαμψης από την πανδημία COVID-19 και των μακροπρόθεσμων προτεραιοτήτων της ΕΕ σε διάφορους τομείς πολιτικής·

Β. λαμβάνοντας υπόψη ότι η υλοποίηση αυτών των ταμείων πρέπει να σέβεται αυστηρά τις αρχές της χρηστής δημοσιονομικής διαχείρισης και υπόκειται de jure σε πλήρη και απεριόριστο εμπεριστατωμένο έλεγχο σε επίπεδο ΕΕ, μεταξύ άλλων από το Κοινοβούλιο· λαμβάνοντας ωστόσο υπόψη ότι η de facto ικανότητα των θεσμικών οργάνων της ΕΕ να ελέγχουν τα κονδύλια της ΕΕ είναι δυστυχώς μάλλον περιορισμένη χωρίς την αποτελεσματική και ουσιαστική συνεργασία των εθνικών αρχών·

Γ. λαμβάνοντας υπόψη ότι η προστασία των οικονομικών συμφερόντων της ΕΕ αποτελεί θεμελιώδες στοιχείο του πολιτικού προγράμματος της Ένωσης για την εμπέδωση της διαφάνειας, της δημοκρατικής λογοδοσίας και της ικανότητας ανταπόκρισης στις ανάγκες των πολιτών, για την αύξηση της εμπιστοσύνης του κοινού και για τη διασφάλιση ότι τα χρήματα των φορολογούμενων δαπανώνται ορθώς· λαμβάνοντας υπόψη ότι η υλοποίηση της δέσμης δημοσιονομικών μέτρων του ΠΔΠ 2021-2027 πρέπει να συνάδει με τις γενικές αρχές που κατοχυρώνονται στις Συνθήκες και δη με τις ευρωπαϊκές αξίες που ορίζονται στο άρθρο 2 της Συνθήκης για την Ευρωπαϊκή Ένωση (ΣΕΕ), στον κανονισμό περί αιρεσιμότητος και στην αρχή της χρηστής δημοσιονομικής διαχείρισης που ορίζεται στο άρθρο 310 της Συνθήκης για τη λειτουργία της Ευρωπαϊκής Ένωσης (ΣΛΕΕ) και στον δημοσιονομικό κανονισμό· λαμβάνοντας υπόψη ότι υπάρχει συσχέτιση μεταξύ της τήρησης αυτών των αξιών και αρχών και της αποτελεσματικής εκτέλεσης του προϋπολογισμού της ΕΕ·

Δ. λαμβάνοντας υπόψη ότι, σε τακτά χρονικά διαστήματα, διάφορα μέσα ενημέρωσης σε ολόκληρη την Ευρώπη προσφέρουν στους αναγνώστες τους ρεπορτάζ για σκάνδαλα απάτης, συγκρούσεων συμφερόντων, διαφθοράς και άλλων παράνομων δραστηριοτήτων που βλάπτουν τα οικονομικά συμφέροντα της Ένωσης και στα οποία εμπλέκονται υψηλόβαθμα πολιτικά στελέχη στα κράτη μέλη της ΕΕ, καθώς και για υποθέσεις τελωνειακής απάτης και εγκλημάτων, διασυνοριακού ή ψηφιακού χαρακτήρα, στα οποία εμπλέκονται μερικές φορές οι δομές των εγκληματικών οργανώσεων ή υπάρχει υποστήριξη από τέτοιες· λαμβάνοντας υπόψη ότι τα σκάνδαλα αυτά υπονομεύουν την εμπιστοσύνη των ευρωπαίων πολιτών στην ΕΕ και στα θεσμικά της όργανα·

Ε. λαμβάνοντας υπόψη ότι τα Pandora Papers που έδωσε στη δημοσιότητα στις 3 Οκτωβρίου 2021 το International Consortium of Investigative Journalists αποτελούν την τελευταία σημαντική διαρροή δεδομένων που εκθέτουν περισσότερους από 330 πολιτικούς και αξιωματούχους της δημόσιας ζωής από σχεδόν 100 χώρες, συμπεριλαμβανομένων 35 νυν ή πρώην αρχηγών κρατών ή κυβερνήσεων, εμπλεκομένων σε υποθέσεις εταιρικού απορρήτου και υπεράκτιας φοροδιαφυγής και φοροαποφυγής· λαμβάνοντας υπόψη ότι αυτό το σκάνδαλο ακολούθησε στα ίχνη άλλων παρόμοιων χωρίς ωστόσο να έχει υπάρξει καμία αποτελεσματική παρέμβαση·

ΣΤ. λαμβάνοντας υπόψη ότι, στην ετήσια έκθεσή της για το 2020, η OLAF εντόπισε συγκρούσεις συμφερόντων και συμπαιγνίες μεταξύ δικαιούχων και αναδόχων και δη στον τομέα των δημοσίων συμβάσεων, μεταξύ των βασικών τάσεων που χαρακτηρίζουν τις δόλιες δραστηριότητες· λαμβάνοντας υπόψη ότι οι υποθέσεις της OLAF συχνά αφορούν απάτη ή διαφθορά σε διασυνοριακές διαδικασίες δημόσιων συμβάσεων που περιλαμβάνουν χρηματοδότηση από την ΕΕ·

Ζ. λαμβάνοντας υπόψη ότι το Κοινοβούλιο έχει εγκρίνει πολυάριθμα ψηφίσματα με τα οποία καλεί την Επιτροπή να αναλάβει άμεση δράση και να αντιμετωπίσει τα ανησυχητικά κρούσματα κατάχρησης κονδυλίων της ΕΕ από άτομα με πολιτική και οικονομική επιφάνεια, ελίτ και μεγάλους χρηματοπιστωτικούς ομίλους·

Ολιγαρχικές δομές

1. σημειώνει ότι, στη σημερινή κοινωνία, ως «ολιγαρχία» νοείται οποιαδήποτε μικρή, συνεκτική τάξη ή σπείρα ατόμων που είναι σε θέση να αποφασίζουν ή να διατάσσουν σε πολιτικό ή μη επίπεδο ή να εξουσιάζουν μια πολιτική κοινότητα προς ίδιον όφελος, αδιαφορώντας για το κράτος δικαίου και άλλους δημοκρατικούς κανόνες και ορισμένες φορές παραβιάζοντας τις θεμελιώδεις αρχές της δημοκρατίας· σημειώνει ότι σε μια ολιγαρχία, οι πολιτικές ελίτ διοχετεύουν σε λάθος κατεύθυνση τα δημόσια κονδύλια από την ΕΕ ή τους εθνικούς προϋπολογισμούς για να εξυπηρετήσουν το ιδιωτικό τους συμφέρον και συχνά βασίζονται σε επιχειρηματίες που ενεργούν για λογαριασμό τους στο πλαίσιο μιας δομής όπου συνήθως οι πραγματικοί δικαιούχοι και ιδιοκτήτες συγκαλύπτονται· σημειώνει ότι η ακραία συγκέντρωση πολιτικών και οικονομικών ελίτ μπορεί να οδηγήσει σε άλωση του κράτους·

2. προσθέτει ότι, στο σημερινό πολιτικό τοπίο της ΕΕ, η έννοια της «ολιγαρχίας» χρησιμοποιείται για να επισημάνει την επιρροή των πλούσιων και των ισχυρών στην πολιτική ζωή και στην κυβέρνηση, καθώς και εκείνη των πρωταγωνιστών του οικονομικού, χρηματοπιστωτικού και βιομηχανικού κόσμου που είναι σε θέση να ασκήσουν επιρροή που χρησιμοποιείται συνήθως προς όφελος των λίγων και εις βάρος των πολλών· επισημαίνει ότι μέλη των εθνικών κυβερνήσεων και άλλοι πολιτικοί αξιωματούχοι αποτελούν μέρος της ολιγαρχίας σε ορισμένα κράτη μέλη και έχουν προσπαθήσει ενεργά να χρησιμοποιήσουν τα κονδύλια της ΕΕ για να ωφεληθούν οι ίδιοι οικονομικά·

3. σημειώνει με ιδιαίτερη ανησυχία ότι η εμφάνιση τέτοιων ολιγαρχικών ομάδων, που δεν διστάζουν να κάνουν χρήση κυβερνητικών μέσων ή εγκληματικών μεθόδων, ή να στηρίξουν εγκληματικές οργανώσεις, έχει λάβει πρωτοφανείς διαστάσεις τα τελευταία χρόνια· σημειώνει, με εξαιρετική ανησυχία, ότι ολιγαρχικά δίκτυα με πολιτικές διασυνδέσεις μπορούν να αλώσουν εθνικές αγορές μέσων ενημέρωσης και να παρεμβαίνουν στη λειτουργία του δημοκρατικού δημόσιου βίου·

4. ανησυχεί διότι τα ολιγαρχικά συστήματα σχετίζονται συχνά με καταστάσεις εκτεταμένης διαφθοράς, ασφυκτικού ελέγχου των μέσων ενημέρωσης και δικαστικού συστήματος που δεν διαθέτει ανεξαρτησία έναντι των ίδιων των ολιγαρχών· τονίζει ότι για λόγους αυτοπροστασίας προσπαθούν οι ολιγαρχικές σπείρες να αποκτήσουν τον έλεγχο των μέσων ενημέρωσης και της δικαιοσύνης ώστε να αποτρέψουν αποκαλύψεις από τα μέσα ενημέρωσης των πιθανών εγκληματικών δραστηριοτήτων τους και να αποφύγουν ποινικές διώξεις·

5. υπενθυμίζει ότι η θέση του Κοινοβουλίου σχετικά με τη διαφθορά είναι ότι όχι μόνο βλάπτει σοβαρά τα οικονομικά συμφέροντα της Ένωσης, αλλά συνιστά επίσης απειλή για τη δημοκρατία, τα θεμελιώδη δικαιώματα και το κράτος δικαίου· εκφράζει την ανησυχία του για τις ολέθριες επιπτώσεις της διαφθοράς στην εμπιστοσύνη των πολιτών στα θεσμικά όργανα·

6. εκτιμά ότι ισχυρές και αποτελεσματικές πολιτικές και οντότητες κατά της διαφθοράς, καθώς και συστήματα ελέγχου και μια ανεξάρτητη δικαιοσύνη, η διασφάλιση της αποτελεσματικής λειτουργίας του κράτους δικαίου, η προαγωγή του ανταγωνισμού, η ενίσχυση της διαφάνειας και η εξασφάλιση της εύρυθμης εφαρμογής των κανόνων για τις δημόσιες συμβάσεις και η ελεύθερη πρόσβαση στις αγορές είναι θεμελιώδεις παράγοντες αποτροπής των ολιγαρχών από το να αποκτήσουν τον έλεγχο της οικονομίας και των χρηματαγορών, κάτι που θα ενίσχυε τη θέση τους σε ακόμη μεγαλύτερο βαθμό· επιμένει ότι οφείλει η ΕΕ να προωθήσει τη διαφάνεια στη διάθεση ενωσιακών και εθνικών κονδυλίων με τη διεξαγωγή αποτελεσματικότερης συλλογής δεδομένων και με την ενίσχυση των σχετικών κανόνων, ιδίως όσον αφορά τους τελικούς δικαιούχους και τους πραγματικούς δικαιούχους, και να παρακολουθεί στενά και να επιβάλλει την ορθή εφαρμογή των εν λόγω κανόνων· καλεί την Επιτροπή σε αυτό το πλαίσιο να εντείνει τις προσπάθειές της και να ενισχύσει τη συνεργασία της με τα κράτη μέλη προς αυτή την κατεύθυνση·

Απάτη και σύγκρουση συμφερόντων στο ισχύον νομικό πλαίσιο

7. υπενθυμίζει ότι, προκειμένου να ενισχυθεί η καταπολέμηση της απάτης μέσω του ποινικού δικαίου, οι νομοθέτες της ΕΕ συμφώνησαν σε έναν ορισμό της απάτης (και άλλων ποινικών αδικημάτων, όπως είναι η εκ προθέσεως υπεξαίρεση, η διαφθορά και η νομιμοποίηση εσόδων από παράνομες δραστηριότητες) εις βάρος των οικονομικών συμφερόντων της Ένωσης στην οδηγία ΠΟΣ ( 20 )

8. υπογραμμίζει ότι ένας νέος ορισμός της σύγκρουσης συμφερόντων, που αποτρέπει οποιοδήποτε πρόσωπο εμπλεκόμενο στην εκτέλεση του προϋπολογισμού, συμπεριλαμβανομένων εθνικών αρχών κάθε βαθμίδας, από οποιαδήποτε ενέργεια ενδέχεται να προκαλέσει σύγκρουση των συμφερόντων του προσώπου με τα συμφέροντα της Ένωσης, θεσπίστηκε με το άρθρο 61 του δημοσιονομικού κανονισμού και επεκτάθηκε ρητώς στην εκτέλεση κονδυλίων της ΕΕ στο πλαίσιο επιμερισμένης διαχείρισης και διευρύνθηκε ώστε να συμπεριλαμβάνει «κάθε άλλο άμεσο ή έμμεσο προσωπικό συμφέρον», καλύπτοντας έτσι πολύ ευρύτερο φάσμα περιπτώσεων·

9. εκφράζει την ικανοποίησή του για τη δημοσίευση της κατευθυντήριας γραμμής της Επιτροπής σχετικά με τις συγκρούσεις συμφερόντων, η οποία αποσκοπεί στην αύξηση της ευαισθητοποίησης και στην προώθηση της ομοιόμορφης ερμηνείας και εφαρμογής των κανόνων για την αποφυγή των συγκρούσεων συμφερόντων μεταξύ των κρατών μελών· εκφράζει, ωστόσο, τη λύπη του διότι εξακολουθούν σε ορισμένα κράτη μέλη να ανακύπτουν υποθέσεις σύγκρουσης συμφερόντων με εμπλεκόμενους υψηλά ιστάμενους πολιτικούς· ενθαρρύνει την Επιτροπή να ενισχύσει περαιτέρω τις διατάξεις περί σύγκρουσης συμφερόντων δυνάμει του άρθρου 61 του δημοσιονομικού κανονισμού στο πλαίσιο της επικείμενης αναθεώρησής του και δη όσον αφορά την κατάρτιση του προϋπολογισμού, προκειμένου να καταστεί δυνατός ένας ακριβέστερος προσδιορισμός των κατηγοριών δημόσιων υπαλλήλων που είναι σε θέση να επηρεάσουν τις χρηματοδοτικές ροές από τον προϋπολογισμό της ΕΕ και να αποτραπεί η ύπαρξη τέτοιων συγκρούσεων·

10. ζητεί από την Επιτροπή να τροποποιήσει παρ’ όλα αυτά το άρθρο 167 παράγραφος 1 στοιχείο γ) του δημοσιονομικού κανονισμού ώστε να συμπεριλάβει σαφέστερο ορισμό των «συγκρουόμενων επαγγελματικών συμφερόντων» προκειμένου να διασφαλιστεί μια ομοιόμορφη ερμηνεία σε όλα τα κράτη μέλη και να μπορούν τα θεσμικά όργανα της ΕΕ να λαμβάνουν επαρκή μέτρα σε περιπτώσεις προσφερόντων με οικονομικά συμφέροντα σε συμβάσεις παροχής υπηρεσιών σχετικών με την χάραξη πολιτικής·

11. σημειώνει ότι, επιπλέον του δημοσιονομικού κανονισμού, οι οδηγίες για τις δημόσιες συμβάσεις περιέχουν παρόμοιους ορισμούς της σύγκρουσης συμφερόντων και ότι αναφορές στην υποχρέωση αποφυγής συγκρούσεων συμφερόντων μπορούν επίσης να βρεθούν σε τομεακές νομοθεσίες·

12. υπογραμμίζει ότι, σύμφωνα με τη νομολογία του Δικαστηρίου της Ευρωπαϊκής Ένωσης, η σύγκρουση συμφερόντων «συνιστά καθεαυτή και αντικειμενικώς σοβαρή δυσλειτουργία, χωρίς να είναι αναγκαίο να ληφθούν υπόψη, για τον χαρακτηρισμό της, οι προθέσεις των ενδιαφερομένων και η καλή ή κακή πίστη τους» ( 21 )

13. επισημαίνει ότι συγκρούσεις συμφερόντων δεν ανακύπτουν μόνο σε σχέση με διαφθορά, απάτη και αξιόποινη συμπεριφορά, καθώς μπορεί να αφορούν δραστηριότητες άσκησης πίεσης από ομάδες συμφερόντων και φαινόμενα μεταπήδησης προς ή από τον δημόσιο στον ιδιωτικό τομέα· τονίζει, ωστόσο, ότι ο εντοπισμός και η δημοσιοποίηση των συγκρούσεων συμφερόντων είναι υψίστης σημασίας προκειμένου να ανιχνεύονται οποιοιδήποτε κίνδυνοι κατάχρησης, μεροληψίας, απάτης και διαφθοράς στη διαχείριση κεφαλαίων, καθώς και για να αποφεύγονται οποιεσδήποτε βλάβες στη φήμη και την υπόληψη και αισθήματα υποψίας και δυσπιστίας μεταξύ των Ευρωπαίων πολιτών που συντελούν στην εντύπωση ότι υπάρχει έλλειψη διαφάνειας·

14. επαναλαμβάνει ότι οι πολίτες κάθε κράτους μέλους θα πρέπει να μπορούν να εμπιστευτούν την ακεραιότητα της εκτέλεσης του προϋπολογισμού των κονδυλίων της ΕΕ σε όλα τα κράτη μέλη και, επομένως, τα πρότυπα προστασίας από τις συγκρούσεις συμφερόντων και την απάτη πρέπει να είναι ενιαία·

15. επαναλαμβάνει εντούτοις ότι ακόμη και το καλύτερο νομικό πλαίσιο δεν μπορεί να αντισταθμίσει την ανεπάρκεια του μηχανισμού εφαρμογής· ζητεί, ως εκ τούτου, βελτίωση ικανοτήτων και θέσπιση αποτελεσματικών συστημάτων διαχείρισης και ελέγχου στα όργανα της ΕΕ και στα κράτη μέλη ως βασική προϋπόθεση για την παρακολούθηση και τη διερεύνηση υποθέσεων σύγκρουσης συμφερόντων, καθώς και για τη διασφάλιση και εγγύηση της νόμιμης και κανονικής χρήσης των κονδυλίων της ΕΕ·

16. επαναλαμβάνει ότι, τα τελευταία χρόνια, η εμφάνιση ολιγαρχικών δομών έχει φτάσει σε άνευ προηγουμένου επίπεδα στην ΕΕ και ότι δύο κράτη μέλη υπόκεινται επί του παρόντος σε διαδικασίες βάσει του άρθρου 7 ΣΕΕ και βάσει του κανονισμού για την αιρεσιμότητα όσον αφορά το κράτος δικαίου, γεγονός το οποίο παραπέμπει σε διαρθρωτικές ελλείψεις του κράτους δικαίου και εκτεταμένη διαφθορά· θεωρεί, στο πλαίσιο αυτό, ότι υπάρχει ανάγκη για ευρύτερη συζήτηση σχετικά με το μέλλον της επιμερισμένης διαχείρισης, καθώς δεν μπορούν ακόμη να θεωρηθούν όλες οι εθνικές αρχές αξιόπιστοι εταίροι στη χρηστή δημοσιονομική διαχείριση των κονδυλίων της ΕΕ·

Κύριες προκλήσεις στους τομείς της συνοχής και της γεωργίας

17. τονίζει ότι, όσον αφορά την πολιτική συνοχής, το μέσο της ΕΕ για την ενίσχυση της οικονομικής, της κοινωνικής και της εδαφικής συνοχής που αντιστοιχεί σε μεγάλο μερίδιο του προϋπολογισμού της ΕΕ, οι τύποι δόλιων παρατυπιών που εντοπίζονται συχνότερα για έργα που χρηματοδοτούνται στο πλαίσιο της περιόδου προγραμματισμού 2014-2020 από τα Ευρωπαϊκά Διαρθρωτικά και Επενδυτικά Ταμεία, αφορούν υπερτιμολόγηση, εσφαλμένα, ανύπαρκτα, πλαστά ή παραποιημένα δικαιολογητικά έγγραφα, παραβίαση των συμβατικών διατάξεων, σύναψη δημόσιων συμβάσεων με μία μόνο προσφορά, προβλήματα επιλεξιμότητας και παραβίασης κανόνων περί δημόσιων συμβάσεων και παραπτώματα δεοντολογίας και ακεραιότητας, συμπεριλαμβανομένων της σύγκρουσης συμφερόντων και της διαφθοράς·

18. σημειώνει ότι υπάρχουν καθιερωμένες κοινές πρακτικές που σηματοδοτούν ενδεχόμενη κατάχρηση των κονδυλίων της κοινής γεωργικής πολιτικής (ΚΓΠ), όπως η παραποίηση εγγράφων και η δημιουργία τεχνητών συνθηκών, όπως για παράδειγμα όταν διαιρούνται γεωργικές εκμεταλλεύσεις για την αποφυγή του ανώτατου ορίου πληρωμών της ΕΕ και όταν υποβάλλονται αιτήσεις για ενισχύσεις μέσω πολλών συνδεδεμένων εταιρειών, ή κατόπιν ελλιπούς εκτέλεσης δράσεων·

19. σημειώνει ότι σε αρκετές χώρες η σύγκρουση συμφερόντων και το φαινόμενο της μεταπήδησης προς ή από τον δημόσιο στον ιδιωτικό τομέα συνιστούν σοβαρά προβλήματα· επισημαίνει ότι, ως προς τα μέτρα της αγοράς, πολλές υποθέσεις σύγκρουσης συμφερόντων υψηλής χρηματοπιστωτικής αξίας έχουν καταγραφεί, σε συνδυασμό με άλλες παραβιάσεις σχετικές με προαγωγή, και διερευνώνται από την OLAF·

20. επισημαίνει ότι μια μελέτη σχετικά με την εκτέλεση των κονδυλίων της ΚΓΠ ( 22 ) αποκάλυψε ότι η εκταμίευση ενωσιακών πόρων για τη γεωργία αποτελεί ιδιαιτέρως προβληματικό ζήτημα σε τουλάχιστον πέντε κράτη μέλη ( 23 ) και ότι υπάρχει σαφής ανισότητα μεταξύ των χορηγούμενων κονδυλίων για μεγάλους και μικρούς παραγωγούς, με συστημικά πλεονεκτήματα για τις μεγάλες γεωργικές εκμεταλλεύσεις, των οποίων οι δικαιούχοι διατηρούν στενούς δεσμούς με τα πολιτικά κόμματα που κυβερνούν ή είναι οι ίδιοι μέλη αυτών στις χώρες τους· παροτρύνει την Επιτροπή και τα κράτη μέλη να ενισχύσουν άμεσα τα μέτρα κατά της αρπαγής γαιών, των παράτυπων διαδικασιών υποβολής προσφορών ή άλλων διαδικασιών κατάχρησης κονδυλίων της ΕΕ, ιδίως όταν σε αυτές συμμετέχουν εθνικές κυβερνήσεις και αρχές·

21. σημειώνει με μεγάλη ανησυχία τις αναφορές περί διαρθρωτικής κατάχρησης της γραμμής του προϋπολογισμού του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) για την ανέγερση ιδιωτικών επαύλεων για αρμόδιους λήψης πολιτικών αποφάσεων με το πρόσχημα ότι πρόκειται για ξενώνες, κάτι που έχει συμβεί σε πολλά κράτη μέλη· καλεί την Επιτροπή να αναλάβει αποφασιστική δράση για να αποτραπεί στο μέλλον η διαρθρωτική κατάχρηση της εν λόγω γραμμής του προϋπολογισμού, με το να τροποποιηθούν μεταξύ άλλων, εάν χρειαστεί, οι όροι εκταμίευσης των κονδυλίων του ΕΓΤΑΑ·

22. σημειώνει ότι στην Ουγγαρία, σύμφωνα με αρκετές εκθέσεις, έρευνες και ερευνητικά άρθρα, ο Viktor Orbán συγκεντρώνει και αναδιανέμει τον πλούτο στον στενό του κύκλο μέσω γεωργικών επιδοτήσεων. υπογραμμίζει ότι, κατά την περίοδο 2015-2019, η Ουγγαρία αποτέλεσε αντικείμενο του υψηλότερου αριθμού ερευνών της OLAF που περατώθηκαν με δημοσιονομική σύσταση μεταξύ κρατών μελών·

23. εκφράζει τη λύπη του για τη στρεβλή κατανομή των ενωσιακών κονδυλίων και δη των πόρων της ΚΓΠ, όπου το 2020, το 0,5 % όλων των δικαιούχων έλαβαν περισσότερα από 100 000 EUR, λαμβάνοντας έτσι το 16,6 % των συνολικών κονδυλίων για τις άμεσες ενισχύσεις, ενώ το 75 % των δικαιούχων έλαβαν λιγότερο από 5 000 EUR, που αντιστοιχεί στο 15 % των συνολικών κονδυλίων για άμεσες ενισχύσεις ( 24 )

24. επισημαίνει ότι, παρόλο που απαιτείται ένα ορισμένο επίπεδο διαφάνειας από την ΕΕ, η εφαρμογή των μέτρων διαφάνειας συχνά παρεμποδίζεται, κάτι που σημαίνει ότι η πρόσβαση του κοινού σε δεδομένα σχετικά με την κατανομή των επιδοτήσεων συνιστά ένα εξαιρετικά προβληματικό ζήτημα στην ΕΕ·

25. επισημαίνει ότι, τα τελευταία χρόνια, η διαχείριση των κονδυλίων της ΕΕ στην Τσεχία έχει αναφερθεί ως πιθανή πηγή ανησυχίας· υπενθυμίζει ότι, κατά τη διάρκεια των ετών 2016-2018, σχεδόν το 75 % των γεωργικών κονδυλίων στην Τσεχία διοχετεύτηκε σε μεγάλες εταιρικές γεωργικές εκμεταλλεύσεις· εκφράζει την ανησυχία του σχετικά με τον λογιστικό έλεγχο της Επιτροπής, ο οποίος επιβεβαίωσε ότι, ως πρωθυπουργός, ο Andrej Babiš χρησιμοποίησε την επιρροή του στον τρόπο κατανομής των επιδοτήσεων της ΕΕ στην Agrofert, έναν αγροχημικό όμιλο ετερογενών δραστηριοτήτων που ίδρυσε ο ίδιος· υπογραμμίζει ότι ο κ. Babiš είναι ο πραγματικός δικαιούχος της Agrofert και ότι η σύγκρουση συμφερόντων είναι συνεπώς προφανής·

26. εκφράζει τη βαθιά λύπη του διότι η παρούσα κατάσταση, όπου ένα άτομο μπορεί να λαμβάνει απεριόριστα ποσά από κονδύλια στο πλαίσιο επιμερισμένης διαχείρισης, παρέχει κίνητρα για τη δημιουργία ολιγαρχικών δομών, νεποτισμού και διαφθοράς σε ορισμένα κράτη μέλη· επαναλαμβάνει τη γνώμη του ότι ο περιορισμός του συνολικού ποσού που μπορεί να λάβει ένα άτομο από κονδύλια της ΕΕ στο πλαίσιο επιμερισμένης διαχείρισης θα περιόριζε την ισχύ των ολιγαρχικών δομών·

27. ζητεί από την Επιτροπή να συμπεριλάβει στην πρότασή της για την αναθεώρηση του δημοσιονομικού κανονισμού τροπολογία στο άρθρο 63 παράγραφος 8, προσθέτοντας ότι η Επιτροπή πρέπει να διασφαλίσει ότι οι ενισχύσεις που καταβάλλονται από τον προϋπολογισμό της Ένωσης σε έναν μόνο δικαιούχο ή πραγματικό δικαιούχο, κατά τη διάρκεια ενός δεδομένου οικονομικού έτους, δεν υπερβαίνουν τα όρια που προβλέπονται στους ισχύοντες τομεακούς κανόνες και, σε κάθε περίπτωση, δεν υπερβαίνουν το συγκεντρωτικό ετήσιο συνολικό ποσό ανά φυσικό πρόσωπο· ζητεί από την Επιτροπή να συμπεριλάβει συγκεκριμένες προτάσεις για το εν λόγω συγκεντρωτικό ετήσιο συνολικό ποσό ανά φυσικό πρόσωπο· συντάσσεται με την άποψη ότι, για την ΚΓΠ, τα ετήσια συνολικά ποσά ανά φυσικό πρόσωπο ύψους 500 000 EUR για ενισχύσεις του πρώτου πυλώνα και 1 000 000 EUR για ενισχύσεις του δεύτερου πυλώνα είναι επαρκή·

28. επισημαίνει ότι, σύμφωνα με το παράρτημα Ι των Annual Reports on the Protection of the European Union's financial interests (PIF reports) [Ετήσιων εκθέσεων για την προστασία των οικονομικών συμφερόντων της Ευρωπαϊκής Ένωσης] για το 2018 και το 2019, η Ρουμανία, μέσω ενεργού έρευνας κατά της απάτης, έχει καταφέρει να ανακαλύψει και να αναφέρει μακράν τις περισσότερες δόλιες παρατυπίες που καταγράφηκαν μεταξύ των κρατών μελών της ΕΕ για τα αντίστοιχα έτη.·

29. υπενθυμίζει ότι το 2020 ήταν μια χρονιά στην οποία επικράτησαν πρωτοφανείς συνθήκες λόγω της εξάπλωσης της COVID-19· σημειώνει ότι, όσον αφορά την προστασία των οικονομικών συμφερόντων, η πανδημία δημιούργησε νέους κινδύνους τόσο από πλευράς εσόδων όσο και από πλευράς δαπανών·

30. υπογραμμίζει ότι οι κίνδυνοι αυτοί δεν υπήρξαν μόνο το 2020, αλλά θα συνεχίσουν να υπάρχουν για αρκετά χρόνια· καλεί τα κράτη μέλη και την Επιτροπή να εντείνουν τις προσπάθειές τους και τη συνεργασία τους στον τομέα αυτόν·

Άλλοι τομείς ανησυχίας

31. σημειώνει με μεγάλη ανησυχία ότι, σύμφωνα με τον πίνακα αποτελεσμάτων της ενιαίας αγοράς, τα ποσοστά των συμβάσεων που ανατέθηκαν με μόλις έναν υποψήφιο ανήλθαν σε περίπου 50 % στην Τσεχία και την Πολωνία το 2018 και το 2019, σε 40 % στην Ουγγαρία και την Ελλάδα το 2019 και σε 38 % στην Πορτογαλία· ανησυχεί εξίσου για τα ποσοστά των διαδικασιών σύναψης συμβάσεων σε διαπραγμάτευση με εταιρείες χωρίς να έχει προηγηθεί πρόσκληση υποβολής προσφορών, τα οποία ανήλθαν σε 40 % στην Κύπρο το 2016, βελτιωμένο ελαφρώς με 25 % το 2018 και το 2019, και σε 29 % για τη Βουλγαρία το 2019· εκφράζει την ανησυχία του διότι τα ποσοστά των συμβάσεων που ανατέθηκαν έπειτα από πρόσκληση υποβολής προσφορών, το όνομα και οι όροι των οποίων δεν ήταν σαφείς, ήταν 65 % το 2019 στο Ηνωμένο Βασίλειο, 59 % στη Λιθουανία, 44 % στη Ρουμανία και 41 % στην Πορτογαλία·

32. επισημαίνει την αυξανόμενη εμπλοκή του οργανωμένου εγκλήματος, μεταξύ άλλων με σπείρες τύπου μαφίας, σε διασυνοριακές δραστηριότητες και τομείς που επηρεάζουν τα οικονομικά συμφέροντα της ΕΕ· εκφράζει τη λύπη του διότι πολλά κράτη μέλη δεν έχουν συγκεκριμένους νόμους για την καταπολέμηση του οργανωμένου εγκλήματος τύπου μαφίας και καλεί την Επιτροπή να εξετάσει τις εν λόγω διαφορές μεταξύ των κρατών μελών και να εκπονήσει ενδεχομένως νέα μέτρα εναρμόνισης·

33. τονίζει ότι τα στοιχεία αυτά καταδεικνύουν ότι εξακολουθούν να υπάρχουν σοβαρές ελλείψεις στις διαδικασίες σύναψης δημόσιων συμβάσεων σε πολλά κράτη μέλη· εκφράζει την ανησυχία του διότι οι ανεπαρκείς διαδικασίες υποβολής προσφορών μπορούν να ευνοήσουν αδιαφανείς δομές και νεποτισμό στην ανάθεση συμβάσεων·

34. επαναλαμβάνει την ανησυχία του διότι από τους λογιστικούς ελέγχους προληπτικών συστημάτων της Επιτροπής διαπιστώθηκαν σοβαρές αστοχίες της ουγγρικής αρχής που είναι υπεύθυνη για τους ελέγχους των δημοσίων συμβάσεων, με αποτέλεσμα να αναγκαστεί η Ουγγαρία να καταβάλει κατ’ αποκοπή διόρθωση 10 % για όλες τις συμβάσεις κονδυλίων της ΕΕ που έλαβε στην περίοδο 2014-2020 ( 25 ) , ύψους περίπου 1,2 δισεκατομμύρια EUR — επιπλέον των δημοσιονομικών διορθώσεων ύψους 1,5 δισεκατομμύρια EUR που επιβλήθηκαν την περίοδο 2007-2013· τονίζει ότι τούτο αποτυπώνει σοβαρές συστημικές αδυναμίες στη λειτουργία των δημοσίων συμβάσεων στην Ουγγαρία·

35. επαναλαμβάνει την ανησυχία του για τις έρευνες της OLAF και τους λογιστικούς ελέγχους της Επιτροπής που αποκαλύπτουν σοβαρές αστοχίες στο κτηματολόγιο της Σλοβακίας έπειτα από αναφορές για αρπαγή γαιών και απάτη· επισημαίνει ότι οι αρχές της Σλοβακίας ελέγχουν κατά πόσο ο αιτών έχει τη γη για την οποία καταθέτει αίτηση υπό τη νόμιμη κατοχή του μόνο σε περίπτωση διπλής αίτησης· συντάσσεται με την άποψη ότι τέτοιοι έλεγχοι θα πρέπει να πραγματοποιούνται σε ψηφιακή και αυτοματοποιημένη μορφή σε όλα τα κράτη μέλη και για όλες τις αιτήσεις πληρωμής, προκειμένου να αποτρέπεται η αρπαγή γαιών από εγκληματικές και ολιγαρχικές δομές·

36. επισημαίνει ότι η Μάλτα και η Κύπρος παρουσιάζουν σημαντική συγκέντρωση των κονδυλίων στα χέρια λίγων αποδεκτών· εκφράζει την ανησυχία του για το γεγονός ότι οι λογιστικοί έλεγχοι της Επιτροπής έχουν εντοπίσει σημαντικές ελλείψεις στα συστήματα διαχείρισης και ελέγχου και των δύο χωρών· υπογραμμίζει ότι τα ασθενή συστήματα διαχείρισης και ελέγχου δεν προστατεύουν επαρκώς τα κονδύλια της ΕΕ από συγκρούσεις συμφερόντων και καταχρήσεις από ολιγαρχικές δομές·

Διαθέσιμα διορθωτικά μέτρα και πρόληψη στην τρέχουσα κατάσταση

37. εκφράζει την ικανοποίησή του για την, σε βάθος χρόνου, σύντονη ερευνητική προσπάθεια που καταβάλλει η OLAF, ασχολούμενη με μεγάλο αριθμό πολιτικά αμφιλεγόμενων και περίπλοκων υποθέσεων· εκφράζει τη λύπη του διότι οι κατηγορίες που απαγγέλλονται κατόπιν συστάσεων της OLAF προς τα κράτη μέλη μειώθηκαν από 53 % την περίοδο 2007-2014 σε 37 % την περίοδο 2016-2020· σημειώνει επιπλέον ότι ο βαθμός στον οποίο ανακτώνται όντως τα χρηματικά ποσά των οποίων η ανάκτηση συνιστάται δεν έχει αξιολογηθεί τα τελευταία χρόνια, και ότι η πιο πρόσφατη αξιολόγηση που καλύπτει τα έτη 2009-2016 αναφέρει ποσοστό ανάκτησης 21 %· καλεί την OLAF και την Επιτροπή να διερευνήσουν τις βαθιές αιτίες για το χαμηλό αυτό ποσοστό· επαναλαμβάνει την έκκλησή του προς την OLAF να εντείνει τις προσπάθειες και την επαγρύπνηση της, ιδίως σε ορισμένα κράτη μέλη όπου τέτοιες υποθέσεις είναι διαδεδομένες, και να παρακολουθεί τακτικά τις συστάσεις της και τα μέτρα που λαμβάνουν τα κράτη μέλη, και να εντάσσει τις πληροφορίες αυτές στις ετήσιες εκθέσεις της· ζητεί από τις αρχές των κρατών μελών να κάνουν τα αδύνατα δυνατά ώστε να βελτιωθούν τα ποσοστά απαγγελλόμενων κατηγοριών και συνεργαστούν στενά με τα θεσμικά όργανα και τους οργανισμούς της ΕΕ ώστε να εξασφαλίσουν την ανάκτηση των κονδυλίων που υπεξαιρούν οργανωμένο έγκλημα και ολιγάρχες·

38. τονίζει τον καίριο ρόλο και την προστιθέμενη αξία της νεοσυσταθείσας Ευρωπαϊκής Εισαγγελίας στις προσπάθειες προστασίας των οικονομικών συμφερόντων της ΕΕ· εκφράζει τη βαθιά λύπη του διότι εξακολουθούν να υπάρχουν πέντε κράτη μέλη που δεν συμμετέχουν στην Ευρωπαϊκή Εισαγγελία· ενθαρρύνει τα εν λόγω κράτη μέλη να προσχωρήσουν στην Ευρωπαϊκή Εισαγγελία· εκφράζει την ικανοποίησή του για τις προσπάθειες της Ευρωπαϊκής Εισαγγελίας να καταστεί επιχειρησιακή υπό εξαιρετικά δύσκολες συνθήκες· τονίζει ότι είναι απαραίτητη η σωστή μεταφορά της οδηγίας ΠΟΣ, ώστε να είναι σε θέση η Ευρωπαϊκή Εισαγγελία να διεξάγει αποτελεσματικές έρευνες και διώξεις· υπενθυμίζει ότι η έκθεση της Επιτροπής για τη μεταφορά της οδηγίας ΠΟΣ καταλήγει στο συμπέρασμα ότι, παρόλο που όλα τα κράτη μέλη έχουν μεταφέρει την οδηγία, απαιτούνται περαιτέρω ενέργειες για την αντιμετώπιση εκκρεμών θεμάτων συμμόρφωσης, τα οποία αφορούν κυρίως τους ορισμούς των ποινικών αδικημάτων και την ευθύνη και τις κυρώσεις για τα νομικά και φυσικά πρόσωπα· υπογραμμίζει ότι η συνεργασία μεταξύ της Ευρωπαϊκής Εισαγγελίας και των κρατών μελών είναι επίσης ζωτικής σημασίας προκειμένου η Ευρωπαϊκή Εισαγγελία να επιτύχει τη μέγιστη αποτελεσματικότητά της κατά την αξιολόγηση της ορθής λειτουργίας των συστημάτων διαχείρισης και ελέγχου για τους σκοπούς των ρυθμίσεων λογιστικού ελέγχου·

39. σημειώνει με ικανοποίηση ότι ορισμένες υποθέσεις τις οποίες αφορά η προαναφερθείσα έκθεση χαρακτηρίστηκαν πρόσφατα ως εμπίπτουσες στο πεδίο αρμοδιοτήτων της Ευρωπαϊκής Εισαγγελίας·

40. επικροτεί τις ανεκτίμητης αξίας προσπάθειες των OLAF, Ευρωπαϊκή Εισαγγελία και Europol για την καταπολέμηση οικονομικών εγκλημάτων όπως η διαφθορά, η απάτη, η νομιμοποίηση εσόδων από παράνομες δραστηριότητες και η φοροδιαφυγή και τονίζει ότι οι οργανισμοί αυτοί πάσχουν από χρόνια έλλειψη προσωπικού και οικονομικών πόρων λόγω της απροθυμίας του Συμβουλίου, ως μιας από τις αρμόδιες για τον προϋπολογισμό αρχές, να εγκρίνει επαρκείς ανθρώπινους και οικονομικούς πόρους κατά τη διάρκεια της ετήσιας διαδικασίας του προϋπολογισμού· εκφράζει την ικανοποίησή του για την αύξηση του προϋπολογισμού της Ευρωπαϊκής Εισαγγελίας κατά 3,8 εκατομμύρια EUR στην ετήσια διαδικασία του προϋπολογισμού για το 2022 και υπενθυμίζει ότι κάθε ευρώ που δαπανάται για την παρακολούθηση και την έρευνα επιστρέφει στον προϋπολογισμό της ΕΕ· προτρέπει συνεπώς το Συμβούλιο να επανεξετάσει τη θέση του και να επιτρέψει την αυξημένη χρηματοδότηση των ανθρώπινων πόρων των εν λόγω οργανισμών και υπηρεσιών, το οποίο θα τους επιτρέψει να εκτελούν τη σημαντική αποστολή τους με κατάλληλο και αποτελεσματικό τρόπο· ζητεί από την Επιτροπή να υποβάλλει συνεχώς υποστηρικτικά σχέδια προϋπολογισμών στις αρμόδιες για τον προϋπολογισμό αρχές· χαιρετίζει τις κοινές προσπάθειες ανάλυσης μεταξύ της OLAF και της Europol όσον αφορά την αξιολόγηση των απειλών και των τρωτών σημείων του Μηχανισμού Ανάκαμψης και Ανθεκτικότητας· καλεί τα κράτη μέλη να συνεργαστούν στενότερα μεταξύ τους και με τους οργανισμούς της ΕΕ προκειμένου να καταστεί δυνατή η αποτελεσματική δράση κατά των κρουσμάτων απάτης στα οποία εμπλέκονται πολλές χώρες·

41. επαναλαμβάνει ότι η Επιτροπή έχει στη διάθεσή της πληθώρα μέσων για την προστασία των οικονομικών συμφερόντων της Ένωσης, συμπεριλαμβανομένου του κανονισμού περί κοινών διατάξεων, του δημοσιονομικού κανονισμού και του κανονισμού για την αιρεσιμότητα όσον αφορά το κράτος δικαίου· υπογραμμίζει ότι η Επιτροπή θα πρέπει να προβεί σε πλήρη και άμεση χρήση, κατά περίπτωση, όλων των μέσων που διατίθενται βάσει της δημοσιονομικής νομοθεσίας της ΕΕ και των ισχυόντων τομεακών και δημοσιονομικών κανόνων για να προστατεύσει αποτελεσματικά τον προϋπολογισμό της ΕΕ, μέσα στα οποία συμπεριλαμβάνονται διακοπή προθεσμιών πληρωμής, αναστολή πληρωμών, δημοσιονομικές διορθώσεις ή αποκλεισμός των δαπανών από τη χρηματοδότηση της ΕΕ, διαδικασίες επί παραβάσει δυνάμει του άρθρου 258 ΣΛΕΕ, έλεγχοι και λογιστικοί έλεγχοι, επιβολή της συμμόρφωσης με το άρθρο 61 του δημοσιονομικού κανονισμού ή, σε δεόντως αιτιολογημένες περιπτώσεις, εφαρμογή του άρθρου 7 ΣΕΕ για την αντιμετώπιση κινδύνων κατά των θεμελιωδών αξιών της ΕΕ στα κράτη μέλη, όπως συνέβη πρόσφατα στις περιπτώσεις της Πολωνίας και της Ουγγαρίας·

42. εκφράζει τη λύπη του διότι τα διαθέσιμα εργαλεία πληροφορικής που συμβάλλουν σημαντικά στην αποτελεσματική συλλογή δεδομένων και στον εντοπισμό περιπτώσεων απάτης και διαφθοράς — Arachne και EDES — χρησιμοποιούνται από ένα μικρό μόνο ποσοστό των κρατών μελών και ενθαρρύνει τη χρήση αναδυόμενων τεχνολογιών για την πρόληψη των κρουσμάτων απάτης και σύγκρουσης συμφερόντων· ζητεί να καταστεί υποχρεωτική η χρήση του συστήματος έγκαιρου εντοπισμού και αποκλεισμού (EDES) στο πλαίσιο της επιμερισμένης διαχείρισης και να δημιουργηθεί μια διαφανής μαύρη λίστα στο σύνολο της ΕΕ· σημειώνει περαιτέρω ότι το EDES δεν κάνει διάκριση μεταξύ θυγατρικών μεγαλύτερων εταιρειών· ζητεί επιπλέον να καταστεί υποχρεωτική η χρήση από τα κράτη μέλη του εργαλείου εξόρυξης και εμπλουτισμού δεδομένων Arachne προκειμένου να υπάρξει μεγαλύτερη διαφάνεια ως προς τους δικαιούχους των κονδυλίων από τη ΚΓΠ και τα Ευρωπαϊκά Διαρθρωτικά και Επενδυτικά Ταμεία· ζητεί αποτελεσματικό και αποδοτικό εντοπισμό προβληματικών οικονομικών φορέων και των ιδιωτών ή των φυσικών προσώπων που συνδέονται με αυτούς και καλύτερη ανίχνευση και αποτροπή δολίων ενεργειών· αντιλαμβάνεται ότι οι πρώτες προσαρμογές του Arachne πρόκειται να εφαρμοστούν ήδη μέχρι τα τέλη του δεύτερου τριμήνου του 2022· τονίζει ότι η διαλειτουργικότητα και η εναρμόνιση του Arachne, του EDES και των θεσμικών και εθνικών βάσεων δεδομένων είναι ζωτικής σημασίας για τη διασφάλιση αποτελεσματικής ανταλλαγής πληροφοριών με στόχο την πρόληψη και τον εντοπισμό περιπτώσεων απάτης εις βάρος του προϋπολογισμού της ΕΕ· συντάσσεται με την άποψη ότι τα ευρωπαϊκά ερευνητικά όργανα θα πρέπει να έχουν πλήρη πρόσβαση στο Arachne·

43. ενθαρρύνει τα κράτη μέλη να στηρίξουν τη διαλειτουργικότητα μεταξύ των συστημάτων ιδιοκτησίας γης, το σύστημα αναγνώρισης αγροτεμαχίων, την ταυτοποίηση των ζώων και τη συγκρισιμότητα του ολοκληρωμένου συστήματος διαχείρισης και ελέγχου (ΟΣΔΕ), προκειμένου να επιτευχθεί διαφάνεια όσον αφορά τους τελικούς πραγματικούς δικαιούχους και τις κρυφές μητρικές εταιρείες με θυγατρικές σε διαφορετικά κράτη μέλη, προκειμένου να διευκολυνθεί και να βελτιωθεί η διαδικασία επαλήθευσης·

44. υπενθυμίζει ότι τα δεδομένα για την ταυτοποίηση των επιχειρήσεων και των πραγματικών δικαιούχων τους πολλές φορές δεν είναι εύκολα προσβάσιμα και ορισμένες φορές δεν είναι καθόλου διαθέσιμα, δεδομένου ότι υπάρχουν 292 συστήματα υποβολής εκθέσεων για τη δημοσιοποίηση πληροφοριών σχετικά με τους δικαιούχους της ΚΓΠ και της χρηματοδότησης της πολιτικής συνοχής, και ότι, ως εκ τούτου, οι υφιστάμενες πληροφορίες είναι σήμερα κατακερματισμένες σε εκατοντάδες περιφερειακά, εθνικά και διαπεριφερειακά συστήματα υποβολής εκθέσεων, τα οποία παρέχουν μόνο βασικές πληροφορίες σχετικά με τους άμεσους δικαιούχους· λαμβάνοντας υπόψη ότι κάτι τέτοιο δυσχεραίνει τη συλλογή, την επεξεργασία και τη γνωστοποίηση δεδομένων σχετικά με τους πραγματικούς δικαιούχους και τους τελικούς δικαιούχους της επιμερισμένης διαχείρισης και των γεωργικών κονδυλίων, και, εν τέλει, τη συνολική επισκόπηση αυτών και των ποσών των κονδυλίων της ΕΕ που λαμβάνουν, καθώς και τον εντοπισμό μορφών απάτης και διαφθοράς και τη δέουσα διερεύνηση περιπτώσεων κατάχρησης κονδυλίων της ΕΕ·

45. θεωρεί απαραίτητη την τυποποίηση της συλλογής δεδομένων και τονίζει τη σημασία της ενοποίησης και της εναρμόνισης των υφιστάμενων συστημάτων υποβολής εκθέσεων σε μια κοινή βάση δεδομένων σε επίπεδο ΕΕ· επαναλαμβάνει την επείγουσα έκκλησή του προς την Επιτροπή για τη θέσπιση ενός τυποποιημένου για ολόκληρη την ΕΕ διαλειτουργικού ψηφιακού συστήματος υποβολής εκθέσεων και παρακολούθησης, που θα περιλαμβάνει το Arachne χωρίς να περιορίζεται σε αυτό, καθώς και για τη βελτίωση της κατάρτισης των φορέων παρακολούθησης και πληρωμών επιτόπου· τονίζει ότι το σύστημα αυτό πρέπει να περιλαμβάνει πληροφορίες για τους τελικούς δικαιούχους και τους πραγματικούς δικαιούχους και πρέπει να επιτρέπει την άθροιση όλων των επιμέρους ποσών που αφορούν τον ίδιο τελικό δικαιούχο ή τον ίδιο πραγματικό δικαιούχο σε ένα συνολικό ποσό όλων των επιδοτήσεων που λαμβάνονται στο πλαίσιο της επιμερισμένης διαχείρισης·

46. σημειώνει ότι η υποχρέωση ταυτοποίησης του πραγματικού δικαιούχου θα πρέπει να ισχύει τουλάχιστον όταν οποιοδήποτε φυσικό ή νομικό πρόσωπο κατέχει πάνω από το 15 % της εν λόγω εταιρείας· τονίζει ότι οι μετοχές εταιρειών που ανήκουν σε συγγενείς θα πρέπει να αθροίζονται και να υπολογίζονται σαν να έχουν έναν δικαιούχο·

47. συντάσσεται με την άποψη ότι κανένα από τα προαναφερθέντα διορθωτικά μέτρα δεν αποκλείει τη χρήση του μηχανισμού αιρεσιμότητας για το κράτος δικαίου, όπως ορίζεται στον κανονισμό περί αιρεσιμότητας, οποτεδήποτε εκτιμά η Επιτροπή ότι ο προϋπολογισμός της ΕΕ δεν προστατεύεται επαρκώς από άλλα μέσα· υπογραμμίζει επιπλέον ότι, σε αντίθεση με το πεδίο εφαρμογής του κανονισμού ΕΡΡΟ, ο οποίος δεν ισχύει σε πέντε κράτη μέλη, ο κανονισμός περί αιρεσιμότητας ισχύει απευθείας και εξίσου σε όλα τα κράτη μέλη·

48. θεωρεί λυπηρό το γεγονός ότι αδυνατεί η Επιτροπή, από την 1η Ιανουαρίου 2021 και έπειτα, να λάβει οποιαδήποτε κατάλληλα μέτρα για την εφαρμογή του κανονισμού περί αιρεσιμότητας, ο οποίος τέθηκε σε ισχύ εκείνη την ημέρα· επαναλαμβάνει τη θέση του Κοινοβουλίου ότι ο κανονισμός περί αιρεσιμότητας πρέπει να εφαρμόζεται, χωρίς καμία εξαίρεση, από 1ης Ιανουαρίου 2021· σημειώνει ότι η Επιτροπή ξεκίνησε διάλογο με την Ουγγαρία και την Πολωνία αποστέλλοντας επιστολές στα μέσα Νοεμβρίου 2021· θεωρεί λυπηρό το γεγονός ότι η Επιτροπή αρνείται να παράσχει πρόσβαση στο Κοινοβούλιο στις εν λόγω επιστολές και το υποχρεώνει έτσι να εξαρτάται από τα ρεπορτάζ των μέσων ενημέρωσης για να ενημερώνεται για τις τελευταίες εξελίξεις· συντάσσεται εντούτοις με την άποψη ότι οι ανεπίσημες επιστολές που εστάλησαν δεν επαρκούν για την εφαρμογή του κανονισμού και επιμένει, ως εκ τούτου, ότι η Επιτροπή θα πρέπει να αρχίσει την εφαρμογή του κανονισμού αμέσως και χωρίς διακρίσεις·

49. εκφράζει την ικανοποίησή του για την προσφάτως διατυπωθείσα άποψη της Γενικής Διεύθυνσης Περιφερειακής Πολιτικής και Αστικής Ανάπτυξης της Επιτροπής, σύμφωνα με την οποία θα διενεργηθούν του χρόνου εμπεριστατωμένοι επιτόπιοι έλεγχοι, με έμφαση στην ανθεκτικότητα των μηχανισμών ελέγχου, σε πέντε κράτη μέλη, προκειμένου να αποφευχθούν περιπτώσεις σύγκρουσης συμφερόντων ( 26 )

50. υπογραμμίζει τον σημαντικό ρόλο των ερευνητών δημοσιογράφων στην καταπολέμηση της διαφθοράς, της απάτης και των παράνομων δραστηριοτήτων που έχουν αρνητικό αντίκτυπο στον προϋπολογισμό της ΕΕ· επαναλαμβάνει, στο πλαίσιο αυτό, την ανάγκη προστασίας της ερευνητικής δημοσιογραφίας από στρατηγικές αγωγές προς αποθάρρυνση της συμμετοχής του κοινού (SLAPP), καθώς και από κρούσματα προσωπικής παρενόχλησης και εκφοβισμού και από απειλές κατά της ζωής· τονίζει πόσο σημαντικό είναι να ενθαρρυνθούν οι καταγγελίες δυσλειτουργιών με παράλληλη διασφάλιση όσων νομικών εγγυήσεων προβλέπει το δίκαιο της ΕΕ·

51. εκφράζει επ'αυτού τη βαθιά ανησυχία του διότι ο πρώην Τσέχος πρωθυπουργός Andrej Babis μνημονεύεται στα Pandora Papers επειδή χρησιμοποίησε χρηματοδότηση από υπεράκτιες εταιρείες για την απόκτηση ακίνητης περιουσίας στη Γαλλία όταν, παράλληλα, συμμετείχε στη λήψη αποφάσεων στο Ευρωπαϊκό Συμβούλιο επί θεμάτων όπως το Πολυετές Δημοσιονομικό Πλαίσιο και η νομοθεσία για την καταπολέμηση της νομιμοποίησης εσόδων από παράνομες δραστηριότητες·

52. καλεί την Επιτροπή να επιμείνει στην αυστηρή και άτεγκτη εφαρμογή των εφαρμοστέων κανόνων, να χρησιμοποιήσει όλες τις διαθέσιμες πηγές και να χρησιμοποιήσει αποτελεσματικά συστήματα διαχείρισης και ελέγχου για την αντιμετώπιση των κινδύνων διαφθοράς, απάτης και σύγκρουσης συμφερόντων, καθώς και να εποπτεύει καλύτερα την κατάσταση των γεωργικών οργανισμών πληρωμών και την ανεξαρτησία τους, τυπική και άτυπη· συντάσσεται με την άποψη ότι οι ουσιαστικοί λογιστικοί και άλλοι έλεγχοι, τόσο σε εθνικό όσο και σε ευρωπαϊκό επίπεδο, αποτελούν βασικές προϋποθέσεις για την προστασία των κονδυλίων της ΕΕ· εκφράζει τη λύπη του για την ανεπαρκή πρόοδο που παρατηρείται ως προς την καταπολέμηση των ολιγαρχικών δομών στη νέα ΚΓΠ, για παράδειγμα σε σχέση με τις περιορισμένες απαιτήσεις για πληροφόρηση και διαφάνεια ως προς τους τελικούς και πραγματικούς δικαιούχους και τη διατήρηση του εθελοντικού χαρακτήρα της επιβολής ανώτατων ορίων, κάτι που εμποδίζει την δικαιότερη κατανομή των γεωργικών κονδυλίων· θεωρεί ανησυχητικό το γεγονός ότι η νέα ΚΓΠ δεν ενισχύει τον ρόλο των συστημάτων ελέγχου σε ευρωπαϊκό επίπεδο·

53. υπογραμμίζει το γεγονός ότι οι υπηρεσίες για τον συντονισμό της καταπολέμησης της απάτης (AFCOS) διαδραματίζουν σημαντικό ρόλο στην προστασία του προϋπολογισμού της ΕΕ από απάτη στις αντίστοιχες χώρες τους· επαναλαμβάνει, επομένως, ότι τα κράτη μέλη πρέπει να διασφαλίσουν ότι οι διαχειριστικές αρχές και οι AFCOS διαθέτουν επαρκείς πόρους με τις κατάλληλες δεξιότητες και ικανότητες για να καταρτίσουν στρατηγικές καταπολέμησης της απάτης και για να εφαρμόσουν επαρκούς αποτελεσματικότητας μέτρα και πρακτικές καταπολέμησης της απάτης·

54. επισημαίνει ότι, σύμφωνα με τον κανονισμό ΜΑΑ, ο οποίος αποτελεί μέρος της δέσμης ΠΔΠ 2021-2027, τα κράτη μέλη οφείλουν να διασφαλίσουν την αποτελεσματική πρόληψη, τον εντοπισμό και την επίλυση συγκρούσεων συμφερόντων και υποθέσεων διαφθοράς και απάτης, την αποφυγή διπλής χρηματοδότησης, την αντιμετώπιση της εικονικής καταγραφής των περιουσιακών στοιχείων, καθώς και τη διαφάνεια στην πληρωμή των κεφαλαίων και την ενίσχυση των κανόνων σχετικά με τη σωστή ταυτοποίηση του τελικού αποδέκτη των κεφαλαίων· ζητεί από την Επιτροπή να μεριμνήσει ώστε να ενημερώνονται οι δημοσιονομικές αρχές για όλες τις περιπτώσεις στις οποίες δεν καταβάλλονται κονδύλια από μέσα εκτός προϋπολογισμού λόγω καταγγελιών για κατάχρηση, διαφθορά, απάτη ή παραβιάσεις του κράτους δικαίου και όταν τα κράτη μέλη δεν διαθέτουν επαρκή συστήματα καταπολέμησης της απάτης· καλεί το Συμβούλιο να εγκρίνει μόνο εκείνα τα σχέδια ΜAΑ που πληρούν όλες τις νομικές, κοινωνικές και πολιτικές προϋποθέσεις για στήριξη· τονίζει ότι τα κράτη μέλη υποχρεούνται επίσης να εξηγήσουν τις σχετικές ρυθμίσεις στα δικά τους σχέδια MAA και να περιλαμβάνουν σύνοψη της διαδικασίας διαβούλευσης σε εθνικό επίπεδο, καθώς και παρουσίαση του συστήματος ελέγχων και λογιστικού ελέγχου που έχει θεσπιστεί για να διασφαλίζεται η προστασία των οικονομικών συμφερόντων της Ένωσης·

55. υπενθυμίζει ότι ο πίνακας αποτελεσμάτων του ΜΑΑ θα λειτουργήσει ως βάση για τον διάλογο σχετικά με την ανάκαμψη και την ανθεκτικότητα και ότι θα πρέπει να επικαιροποιείται από την Επιτροπή κάθε εξάμηνο· ζητεί από την Επιτροπή, στο πλαίσιο αυτό, να διασφαλίσει την ενδελεχή παρακολούθηση της επιτευχθείσας προόδου όσον αφορά την υλοποίηση των προβλεπόμενων οροσήμων και στόχων, αυστηρά σύμφωνα με τον κανονισμό ΜΑΑ, με βάση τους καθιερωμένους κοινούς δείκτες και τη μεθοδολογία υποβολής εκθέσεων· υπενθυμίζει, επιπλέον, ότι ο ΜΑΑ δεσμεύεται από όρους που εγγυώνται τη διαφανή χρήση των χρημάτων και ότι οφείλει να αποτρέπει τη διαφθορά ή την απάτη, τη διπλή χρηματοδότηση ή τη σύγκρουση συμφερόντων· πιστεύει ότι οι έλεγχοι θα πρέπει επίσης να επεκταθούν και στις πραγματικές δαπάνες που επιβαρύνουν τους τελικούς δικαιούχους· τονίζει την κοινή προσπάθεια του Κοινοβουλίου και της Επιτροπής που είχε ως αποτέλεσμα τα κράτη μέλη να υποχρεώνονται πλέον να παρέχουν πληροφορίες σχετικά με τους τελικούς δικαιούχους·

56. υπογραμμίζει ότι, προκειμένου να προστατεύονται τα οικονομικά συμφέροντα της ΕΕ και προκειμένου να προλαμβάνονται και να εντοπίζονται κρούσματα απάτης, διαφθοράς και συγκρούσεων συμφερόντων συγκεκριμένα, είναι σημαντικό να γνωρίζουμε πώς δαπανώνται τα κονδύλια της ΕΕ και ποιοι επωφελούνται πραγματικά από τα κονδύλια της ΕΕ, δεδομένου ότι οι μεγαλύτεροι δικαιούχοι συχνά κρύβονται πίσω από πολύπλοκες δομές ιδιοκτησίας, οι οποίες σε πολλές περιπτώσεις έχουν έδρα σε φορολογικούς παραδείσους, γεγονός που καθιστά τη διαδικασία ταυτοποίησης ακόμη πιο αδιαπέραστη·

57. επαναλαμβάνει την έκκλησή του, εν συνεχεία της διοργανικής συμφωνίας της 16ης Δεκεμβρίου 2020 και όπως έχει ήδη εκφραστεί σε διάφορα ψηφίσματα, για να εφαρμόσουν τα κράτη μέλη ένα ενιαίο, ολοκληρωμένο και διαλειτουργικό σύστημα υποβολής εκθέσεων και παρακολούθησης, διαμορφωμένο από την Επιτροπή, το οποίο θα περιλαμβάνει, μεταξύ άλλων, ένα ενιαίο εργαλείο εξόρυξης δεδομένων και βαθμολόγησης κινδύνου για την πρόσβαση, την αποθήκευση, τη συγκέντρωση και την ανάλυση δεδομένων σχετικά με εκείνους που τελικά επωφελούνται άμεσα ή έμμεσα από τη χρηματοδότηση της Ένωσης·

58. θεωρεί ότι, χάριν της μέγιστης δυνατής διαφάνειας όσον αφορά τη χρήση κονδυλίων της Ένωσης, είναι σημαντικό να αναπτυχθεί μια τέτοια βάση δεδομένων στον μέγιστο δυνατό βαθμό, σύμφωνα με τους ισχύοντες κανόνες για την προστασία των δεδομένων και τη σχετική νομολογία του Δικαστηρίου της Ευρωπαϊκής Ένωσης, και να καταστούν προσβάσιμα στο κοινό τα σχετικά και μη ευαίσθητα δεδομένα με συνοπτικό, ολοκληρωμένο και φιλικό προς τον χρήστη τρόπο, προκειμένου να ενισχυθεί ο δημόσιος έλεγχος και η εμπιστοσύνη στις δημόσιες δαπάνες της ΕΕ·

59. επαναλαμβάνει ότι η χρηστή δημοσιονομική διαχείριση των κονδυλίων της ΕΕ είναι υψίστης σημασίας· θεωρεί λυπηρό το γεγονός ότι οι βάσεις δεδομένων για τους δικαιούχους κονδυλίων της ΕΕ δεν περιέχουν πληροφορίες για τους τελικούς και τους πραγματικούς δικαιούχους τους· θεωρεί λυπηρό το γεγονός ότι οι αρχές ελέγχου δεν είναι σε θέση να εντοπίσουν τους απώτερους αποδέκτες της χρηματοδότησης· θεωρεί εξαιρετικά λυπηρό το γεγονός ότι μη κυβερνητικές οργανώσεις (ΜΚΟ) έχουν χρησιμοποιηθεί για σκοπούς συγκάλυψης της χρηματοδότησης τρομοκρατικών και εξτρεμιστικών οργανώσεων· υπογραμμίζει τη θέση του, σύμφωνα με την οποία οι κοινοί κανόνες για τη διαφάνεια των δικαιούχων θα πρέπει επίσης να ισχύουν για τις κεντρικές οργανώσεις που λαμβάνουν κονδύλια της ΕΕ και τα μεταβιβάζουν σε ΜΚΟ στο δίκτυό τους και τούτο προκειμένου να διασφαλιστεί ότι η Επιτροπή και οι αρχές ελέγχου θα μπορούν να ελέγχουν τους στόχους και τους τελικούς δικαιούχους του έργου· εκφράζει τη λύπη του διότι η Επιτροπή δεν πρότεινε έναν εναρμονισμένο ορισμό των ΜΚΟ βάσει του οποίου θα μπορούσε να παρακολουθεί εκείνες που είναι οι τελικοί δικαιούχοι· σημειώνει ότι ο δημοσιονομικός κανονισμός ορίζει κανόνες για την επιλογή και τη χορήγηση κονδυλίων στις εν λόγω οντότητες, καθώς και τους μηχανισμούς ελέγχου· καλεί την Επιτροπή να αναθεωρήσει τον δημοσιονομικό κανονισμό και ως προς την έννοια του να προσδιοριστεί ο όρος «ΜΚΟ», με το να θεσπιστούν σαφείς κατηγορίες ΜΚΟ, και με το να επεκταθούν οι έλεγχοι και σε δαπάνες που πράγματι υπέστησαν οι τελικοί δικαιούχοι·

60. θεωρεί εξαιρετικά λυπηρό το γεγονός ότι η προστασία του προϋπολογισμού της Ένωσης, η οποία περιλαμβάνει ολοκληρωμένη επεξεργασία πληροφοριών, εύκολη πρόσβαση, δυνατότητα εμπεριστατωμένου λογιστικού ελέγχου, ουσιαστικό έλεγχο και δυνατότητα εποπτείας, παρακολούθησης και αξιολόγησης των χρηματοδοτούμενων δράσεων, όπως έχει σχεδιαστεί στον κανονισμό ΜΑΑ, δεν έχει ενσωματωθεί επαρκώς σε ολόκληρη τη δέσμη του ΠΔΠ· αναγνωρίζει ότι πρόκειται για αστοχία που εξασθενίζει τρομερά τόσο τον βαθμό διαφάνειας των εκτελεστικών δράσεων, όσο και την αποτελεσματικότητα του ελέγχου και της εποπτείας·

61. συμπεραίνει ότι, αν και χρησιμοποιούνται από το νέο ΠΔΠ ορισμένα εργαλεία, όπως είναι τα αυξημένα ποσά που εγγράφονται στον προϋπολογισμό για ειδικά μέσα ή ο δημοσιονομικός μηχανισμός για την προάσπιση του κράτους δικαίου, εξακολουθεί εντούτοις να υπάρχει περιθώριο για πρόσθετα εργαλεία ενίσχυσης αντιολιγαρχικών πρακτικών, κάτι θα μπορούσε να αποτελέσει θέμα στο πλαίσιο της επόμενης αναθεώρησης του δημοσιονομικού κανονισμού·

o

o o

62. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

(1) ΕΕ L 433 I της 22.12.2020, σ. 11.

(2) ΕΕ L 57 της 18.2.2021, σ. 17.

(3) ΕΕ L 193 της 30.7.2018, σ. 1.

(4) ΕΕ L 433 I της 22.12.2020, σ. 1.

(5) ΕΕ L 198 της 28.7.2017, σ. 29.

(6) ΕΕ L 283 της 31.10.2017, σ. 1.

(7) ΕΕ L 433 I της 22.12.2020, σ. 28.

(8) ΕΕ C 445 της 29.10.2021, σ. 15.

(9) Αποφάσεις της 16ης Φεβρουαρίου 2022, Ουγγαρία κατά Κοινοβουλίου και Συμβουλίου, C-156/21, ECLI:EU:C:2022:97, και Πολωνία κατά Κοινοβουλίου και Συμβουλίου, C-157/21, ECLI:EU:C:2022:98.

(10) ΕΕ C 388 της 13.11.2020, σ. 157.

(11) ΕΕ C 362 της 8.9.2021, σ. 37.

(12) ΕΕ C 67 της 8.2.2022, σ. 56.

(13) ΕΕ C 395 της 29.9.2021, σ. 63.

(14) ΕΕ C 506 της 15.12.2021, σ. 64.

(15) ΕΕ C 99 της 13.3.2022, σ. 218.

(16) Κείμενα που εγκρίθηκαν, P9_TA(2021)0439.

(17) ΕΕ C 494 της 8.12.2021, σ. 61.

(18) ΕΕ C 67 της 8.2.2022, σ. 86.

(19) Κείμενα που εγκρίθηκαν, P9_TA(2021)0438.

(20) Εν ισχύι σε 26 κράτη μέλη, με την εξαίρεση της Δανίας.

(21) Απόφαση της 16ης Ιουνίου 1999, Ismeri Europa Srl κατά Ελεγκτικού Συνεδρίου, Υπόθεση T-277/97, ECLI:EU:T:1999:124.

(22) Sabeb et al, «Where does the EU money go? An analysis of the implementation of CAP funds in Bulgaria, the Czech Republic, Hungary, Slovakia and Romania» (Πού πηγαίνουν τα κονδύλια της ΕΕ; Μια ανάλυση σχετικά με την εκτέλεση των κονδυλίων της ΚΓΠ στη Βουλγαρία, την Τσεχία, την Ουγγαρία, τη Σλοβακία και τη Ρουμανία), έκθεση που παρήγγειλε η ομάδα Verts/ALE στο Ευρωπαϊκό Κοινοβούλιο, Φεβρουάριος 2021.

(23) Βουλγαρία, Τσεχική Δημοκρατία, Ουγγαρία, Σλοβακία και Ρουμανία.

(24) Ευρωπαϊκή Επιτροπή, «Direct payments to agricultural producers — graphs and figures — financial year 2020» (Άμεσες ενισχύσεις στους παραγωγούς γεωργικών προϊόντων — γραφήματα και αριθμοί — οικονομικό έτος 2020).

(25) Απαντήσεις του Επιτρόπου Hahn στο γραπτό ερωτηματολόγιο της επιτροπής CONT, που παρουσιάστηκαν κατά την ακρόαση της 11ης Νοεμβρίου 2019, διαθέσιμη στη διεύθυνση https://emeeting.europarl.europa.eu/emeeting/committee/en/agenda/201911/CONT? meeting=CONT-2019-1111_1&session=11-11-09-00, σ. 63-64.

(26) Ρουμανία, Πολωνία, Βουλγαρία, Κύπρος και Μάλτα.